Shohruh repperning tvitteri haqiqiylik belgisiga ega bo‘ldi

Kecha ilk o‘zbek repperlaridan biri Shohruh o‘zining Twitter ijtimoiy tarmog‘idagi sahifasida Twitter’ning unga “tekshirilganlik” (“verified”) belgisini “sovg‘a qilgani” haqida xabar qoldirdi. Ko‘p o‘tmay, uni hamkasblari, jurnalistlar, muxlislari tabriklay boshladi. Jumladan, xonanda Dineyra, Timsi, “Kun.uz” nashri repperni e’tirof qilingani bilan qutladi.

 Shohruhning Twitter’dagi sahifasidan skrinshot
Xonanda va prodyuser Shohruh (to‘liq ismi Shodmonov Shohruh O‘ktamovich) o‘z ijodini 2004-yilda “Hayot” qo‘shig‘i bilan boshlagan. “Balandda” deb nomlangan ilk albomi “Tarona Rekords” kompaniyasi tomonidan chiqarilgan. 2007-yilda ijodiy tanaffus e’lon qilgan xonanda, keyinroq “Xato”, “Layli va Majnun”, “Ayriliq” kabi ijod mahsulotlari bilan yana sahnaga qaytdi.
https://twitter.com/shoxruxofficial/status/397451117170556928
Рэпер @shoxruxofficial Твиттерда хизмат кўрсатган артист унвонини олди Табриклар! http://t.co/8GmChNitT8 яъни, verified account'га айланди.
— Kun.uz (@KunUzNews) November 5, 2013
Ta’kidlash joiz, Shohruhning sahifasi O‘zbekistonda haqiqiylik belgisi bilan “taqdirlangan” uchinchi akkauntdir. Bundan avval xonanda Googoosha va Ucell mobil aloqa operatorining Twitterdagi sahifasiga bunday belgi joylashtirilgan edi.

 Shohruh repper. Foto © mytube.uz
Twitter’dagi haqiqiylik belgisi — ko‘k rangli “ptichka” belgichasi ijtimoiy tarmoqdagi musiqa, kino, moda, siyosat, jurnalistika, reklama, biznes va boshqa sohalarda eng ko‘p qidiriladigan foydalanuvchilarga ularni osonlik bilan topish imkoniyatini taqdim etish maqsadida beriladi. Ushbu toifalardan birortasiga to‘g‘ri kelgan foydalanuvchiga haqiqiylik belgisi berilishi masalasi tarmoq ma’muriyati tomonidan hal qilinadi. Bu borada murojaatlar va talablar qabul qilinmaydi.